
Kjære leser,

 

Takk for at du nok en gang blir med meg til Rose Hill – den fiktive byen som er basert på en helt ekte by der jeg tilbrakte sommerferiene under oppveksten.

 

Denne gangen følger vi Rhys og Tabby, et par jeg ikke får ut av hodet. Deres historie berører så mange av yndlingskomponentene mine i en kjærlighetsroman: kjærlighet, tap, spenning, tilgivelse og den evige sjelevenn-forbindelsen som får det til å verke i brystet når jeg leser om den.

 

Jeg skrev denne fortellingen under en temmelig trist periode i livet, og derfor føler jeg meg særlig knyttet til disse menneskene og dette stedet. Denne boka kommer alltid til å bety noe helt spesielt for meg.

 

I det hele tatt øste jeg store mengder kjærlighet inn i denne. Jeg håper det merkes.

 

Elsie Silver

Til deg som har elsket noen, ikke fordi den elskede er perfekt, men fordi du klarer å se det vakre i alle gråtonene.

 

Og til Penny (16) og Twiggy (14). De to skjønne firbeinte følgesvennene mine, som jeg mer eller mindre vokste opp med. De var med på alt – utdanning, ekteskap, et barn. De lå sammenkrøllet ved føttene mine og sov gjennom skrivingen av elleve hele bøker og halvparten av denne. Det sies at hunden er din beste venn en kort stund, men at du er dens beste venn så lenge den lever … og jeg vil si at det gjør meg ganske så privilegert.


 

Advarsel

Denne boka tar opp temaer som rusavhengighet (direkte), narkotikabruk (indirekte), dødsfall som følge av overdose (indirekte) og temaer som barnevern, mishandling/forsømmelse (indirekte). Jeg håper jeg har behandlet disse temaene med den omhu og oppmerksomhet de fortjener.


 

Merknad til leseren

Jeg er ingen jurist, men jeg konsulterte en angående de juridiske termene som forekommer i denne boka. Av hensyn til handlingen har jeg tatt meg visse friheter.

For å sikre at bokas temaer har blitt behandlet med den omhuen de fortjener er en klinisk psykolog brukt som førsteleser og konsulent gjennom hele skriveprosessen.

Rhys

Jeg hører at det ringer på. Og jeg overhører det. Jeg vil ikke ha noe av det de selger.

Så jeg surfer videre gjennom utvalget av TV-programmer. Det er ingenting som frister. Ted Lasso gjorde meg deppa, og siden jeg er for skadet til å trene, kjeder jeg meg.

Nå banker det hardt på døra tre ganger. Og jeg har fortsatt ikke lyst til å åpne. Jeg kom hit for å få være i fred, så jeg later som om jeg ikke hører det. Dørselgere gir alltid opp før eller senere.

Men ikke denne.

Nå banker det fem ganger.

Jeg er blitt irritert, så jeg skyver meg opp og ignorerer den stikkende smerten i kneet da jeg går gjennom det sparsomt møblerte rommet.

«Uansett hva det er, så er jeg ikke interessert –» Jeg river opp ytterdøra, men ser ingen rett foran meg. Bare fri utsikt til gata utenfor.

«Hei. Jeg heter Tabitha.» Den faste stemmen kommer nedenfra, og jeg bøyer hodet mot lyden. «Rhys, ikke sant?»

Det er en dame som står der på trappa. Hun har mørkt hår, nesten svart. De rette, svarte øyebrynene rammer inn smalnede sjokoladebrune øyne omkranset av tykke vipper. Hun er lav – det er de fleste sammenlignet med meg – men det er noe ved måten hun står der på, som får henne til å virke høyreist.

Hun har et nærvær.

Jeg sier ingenting, men hun rekker likevel fram hånden for å hilse. Jeg stirrer på den, har ikke lyst til å være ufordragelig, men lurer samtidig på hva i helvete hun vil. Dette er fristedet mitt. Ingen kjenner meg her i Canada.

Når jeg er i Emerald Lake, er det ingen som plager meg.

Og det er sånn jeg vil ha det.

«Hei? Hallo?» Hun løfter hånden igjen, gjør meg oppmerksom på at jeg har stått her og glodd på henne uten å røre meg. «Hvis du ikke har engelsk som førstespråk, kan jeg uttrykke meg tålelig bra på fransk. Ellers kan jeg ta fram telefonen og prøve å oversette.»

Jeg kniper igjen munnen og legger hånden rundt hennes lille. «Jeg snakker engelsk», mumler jeg da jeg møter blikket hennes på nytt. «Jeg ventet bare ikke besøk.»

Jeg kjenner trælene i håndflata hennes da vi hilser. Hun klemmer til. Hardt. Det er et realt, ærlig håndtrykk. «Men hvem setter vel ikke pris på en overraskelse?»

«Jeg. Jeg setter ikke pris på overraskelser.» Øynene hennes slipper ikke mine, og jeg får en følelse av at hun vurderer meg. Vil se hva jeg er god for. Men jeg aner ikke hvorfor.

Vi fortsetter å stirre og trykke hverandres hender, selv om konvensjonen har trukket lenger ut enn nødvendig.

«Nå får du en overraskelse uansett!» sier hun brått. «Jeg er søsteren til den nye leietakeren din, og jeg hjelper henne å flytte inn. Jeg må ta en prat med deg mens hun er borte.»

Jeg slipper hånden hennes og blunker. Alt jeg ville ha, var et ikke-innpåslitent menneske i den andre delen av huset, noen som kunne holde litt orden her når jeg er borte. Nå har jeg en småvokst plageånd på dørstokken, som ser ut som om hun har tenkt å avhøre meg.

«Inviter meg inn. Jeg går igjen så snart vi har avklart det viktigste.»

Nå smiler hun.

Og det er faen ta meg blendende. Verken tilbakeholdent eller sjenert. Det er et våpen, og hun vet nøyaktig hva hun gjør når hun flasher det mot meg.

Først var jeg stille fordi jeg alltid blir mistenksom når folk dukker opp uanmeldt hjemme hos meg. Nå er jeg stille fordi hjernen kortslutter, og øynene har lagt ut på vandring. De vandrer over de blanke, mørke lokkene, den solbrune huden og de feminine hoftene.

Jepp. Tabitha, søsteren til den nye leietakeren min, er sexy, ser ut som om hun tror jeg kan ha nedgravde lik i kjelleren, og har et grepa håndtrykk.

Merkelig nok liker jeg det.

Så jeg trår til side og slipper henne inn.

Et øyeblikk mykner hun, og et lettet smil glir over de fyldige leppene mens hun tørker hendene nervøst på de syrevaskede jeansene. Hun bøyer hodet så vidt da hun kommer inn i entreen med et dempet «Takk.»

Jeg mobiliserer et nikk før jeg lukker døra og viser henne inn på kjøkkenet. Vinduene på denne siden av det vertikaldelte trekanthuset vender mot innsjøen. Utsikten er praktfull, og jeg kan ikke klandre henne for at hun stopper for å beundre den.

«Nydelig.»

Jeg betrakter henne litt, lar blikket gli over profilen med en grad av interesse jeg ikke gidder å legge skjul på. Holdningen hennes er rank, og leppene lett adskilte. «Ja, ikke sant.»

Blikket mitt blir hengende ved munnen hennes. Med et lurt smil og et hevet øyebryn snur hun seg mot meg. Hun gjengjelder glaningen min like åpenlyst.

«En mann av få ord, hva?»

«Er vel det», svarer jeg og snur ryggen til for å åpne kjøleskapet. «Noe å drikke?»

«Nei takk, jeg blir ikke så lenge.» Jeg hører humoren i stemmen da hun drar til seg en krakk ved kjøkkenøya.

Jeg tar ut en boks mineralvann, åpner den og stiller meg inntil kjøkkenbenken bak meg for å stå ansikt til ansikt med henne. Hun har flettet fingrene sammen og knepet igjen munnen til en smal strek.

«Så –» Ordet blir hengende i lufta, og jeg venter.

Og venter.

Jeg tar en liten slurk av vannet og setter boksen på benken ved siden av meg.

Hun stirrer stadig på meg, og jeg får med meg at blikket hennes har flyttet seg og følger armene mine da jeg legger dem i kors og tar henne inn.

«Så», gjentar jeg med en liten rykning i munnvikene.

Hun snufser og retter seg opp; blikket flakker til side og tilbake igjen. «Jeg må bare si det som det er. Erika har ikke hatt det så lett her i livet. Det er ikke opp til meg å fortelle historiene hennes videre. Jeg trenger bare å vite at hun og sønnen, Milo, er trygge her.»

Jeg flytter litt på meg. «OK. Jeg bor egentlig utenlands, og jeg er her bare nå og da. Men det er installert tyverialarm her.»

«Det er ikke den typen trygghet jeg tenker på.» Hun biter seg i underleppa og sukker. «Hør her, jeg vet at jeg sier for mye nå, men det er bare det at søsteren min endelig er kommet sånn noenlunde til hektene, og jeg vet ikke hva hun ville eller ikke ville – uff.» Kvinnen drar hånden opprørt gjennom håret. «Jeg hater meg selv for å spørre om dette, og hun ville faen meg drept meg, men – hvis du har noe sterkere enn paracetamol i huset, kan du være så snill å oppbevare det et sted der ingen ville finne på å lete?»

Jeg rynker panna og lener meg framover. «Hva?»

«Reseptbelagte legemidler. Jeg vil forsikre meg om at hun ikke har tilgang til noen.»

«Hun skal bo i naboleiligheten. Ikke her hos meg.»

Tabitha trekker på skuldrene og ser bort igjen. «Hun er sjarmerende og vakker og omsider på rett kjøl. Man skal aldri si aldri.»

Denne dama har ingen anelse om hvor dypt tilknytningsproblemene mine stikker, når hun tror jeg kunne finne på å prøve meg på den nye leietakeren. «Jeg har ingen planer om å legge meg etter søsteren din.»

Hun rykker til, men nøler ikke med å møte blikket mitt da hun sier: «Men det kan tenkes at den planen er ensidig.»

«Mener du …» Jeg avbryter meg selv, usikker på hva jeg skal si. Jeg har aldri hatt en mer bisarr samtale med en fullstendig fremmed i hele mitt liv.

«Jeg er en nysgjerrig, overbeskyttende søster som har hørt henne legge ut om deg i to dager. Bare nikk hvis du skjønner hva jeg sier, så kan vi bli enige om aldri å snakke om dette igjen.»

Jeg tilbrakte ikke mer enn en halvtimes tid med Erika den første gangen jeg viste henne boligen. Og noen få minutter til da jeg ga henne nøklene og hilste på sønnen hennes. Det virket som om hun syntes det var greit å ta inn posten og se til gårdsplassen og hagen. Hun var hyggelig. OK, veldig hyggelig.

For hyggelig?

Og guttungen hennes var søt.

Men tankene mine gikk definitivt ikke dit.

Ikke desto mindre nikker jeg.

Tabitha slår hånden i benkeplata av granitt, og et triumferende smil brer seg over ansiktet. «Nydelig. Flott. God samtale.» Hun glir ned av krakken, men ikke før hun har tatt et langt, lengselsfullt blikk over rommet. «For et fint kjøkken. Finnes ikke noe bedre enn å lage mat i et rom med pen utsikt.»

«Du liker å lage mat?»

Nå smiler hun mykt. «Det kan du trygt si.»

Jeg går forbi kjøkkenøya og videre over eikegulvet, trukket mot kaoset og uforutsigbarheten hennes. Men hun er allerede på vei mot døra.

Feier ut samme vei som hun feide inn. Selvsikker og direkte, men også … tilbakeholden.

Det kan du trygt si.

Det får meg til å lure på hva som står skrevet mellom linjene i det svaret. Hele dette møtet gjør meg også interessert i søsterens historie.

«Bør jeg være urolig for henne? Søsteren din. Som leietaker?»

Hun stikker føttene i sandalene før hun retter seg opp og ser på meg igjen. Kveldssola siver inn gjennom vinduene på hver side av ytterdøra og gir ansiktet hennes en varm glød. Kinnene er svakt lyserøde, som om hun synes det er pinlig å ha brast inn her og røpet altfor mye. Blandet seg inn.

«Hun er en jente som ble skadet da hun spilte volleyball på high school, og fikk forskrevet noe hun ikke burde ha fått. Hun har vært langt nede. Virkelig langt. Men hun er frisk nå. Hun har fått hjelp. Æresord. Hun er en god mor. Og hun kommer til å bli en god leietaker. Det kan jeg love deg.»

Det er noe bønnfallende i blikket. Noe besluttsomt i kjevepartiet. Og innerst inne er jeg faen meg for bløthjertet til å stille flere spørsmål. Hvis hun har et så desperat behov for hjelp, kan jeg gi den.

«Greit.» Jeg bøyer hodet og stikker hendene i lommene på den grå joggebuksa. Alle kan havne i trøbbel innimellom. Det kunne ikke falle meg inn å bruke det mot en dame jeg nesten ikke kjenner.

«Men …»

Jeg kikker langsomt opp, liker ikke tonen i det men-et.

«Hvis – og dette er et stort hvis – hun noen gang kommer på etterskudd med leien, er du snill og ringer meg da? Dag, natt, når som helst. Jeg vil at hun skal bo et trygt sted. Jeg vil at hun skal ha tak over hodet. Jeg vil at Milo skal være trygg og ha det bra. Jeg betaler hvis det skulle bli nødvendig.»

Hun drar et visittkort opp av baklomma og holder det mot meg. Jeg griper etter det – litt for ivrig. Da jeg har fått tak i det, ser jeg at det står Bighorn Bistro på det, men da jeg prøver å trekke det til meg, slipper hun det ikke.

Øynene mine farer mot hennes, og jeg ser den intense gløden i dem. Hun løfter den andre hånden, med utstrakt lillefinger. «Lillefingerløfte.»

«Lillefingerløfte?»

«Ja. Lov meg med lillefingeren som innsats at du ringer hvis det oppstår et problem.»

Jeg humrer lavt og rekker fram lillefingeren. «Du er vel klar over at dette ikke er rettslig bindende?»

Fingeren hennes krummer seg rundt min mens øynene borer seg inn i mine. «Jeg vet det, men bare et skikkelig rasshøl bryter et lillefingerløfte.»

Dama mener dødsens alvor. Og jeg er for satt ut til å nekte henne dette.

«Jeg lover med lillefingeren som innsats», svarer jeg hest.

Hun betrakter meg et sekund, som for å vurdere oppriktigheten i løftet. Så nikker hun og trekker seg tilbake. Uten så mye som et ord til åpner hun ytterdøra og slentrer ut av huset mitt. Og jeg bare står der og lener meg mot dørkarmen mens jeg prøver å skjønne noe av samtalen vi nettopp hadde.

Skjønne noe av den dama.

Hun som kaster et blikk over skulderen da hun har kommet et lite stykke på vei.

Jeg fersker henne i å kikke et par sekunder. Eller hun fersker meg i det samme. Ærlig talt bryr jeg meg fint lite om det er det ene eller det andre.

Jeg vet bare at jeg vanligvis gjør alt jeg kan for å unngå for mye oppmerksomhet.

Men jeg har ikke noe imot at hun ser på meg sånn som hun gjør.

Tabitha

TO ÅR SENERE …

Den gule døra foran meg ser altfor munter ut på en dag som denne.

Små riper rundt nøkkelhullet vitner om fulle hender og hastige forsøk på å åpne døra. Nederst på den er det sølt noe lyserødt over den kanarigule fargen. Antakelig det eneste åstedsbeviset på at en kartong druesaft har truffet bakken.

Milo elsker druesaft.

Det gjør moren hans også.

Gjorde.

Erika elsket – i fortid – druesaft.

Det begynner å svi bak øyelokkene, og jeg blunker bort tårene. Det nytter ikke å gråte hvis jeg skal få gjennomført dette. Etter at vi fikk beskjeden i går kveld, har alle rundt meg grått. Jeg kan ikke begynne, jeg også.

Hvis jeg først begynner, er jeg redd jeg ikke skal greie å slutte igjen. Da blir ingenting gjort. Og alt sammen er opp til meg.

Ta vare på den lille sønnen hennes. Lose foreldrene mine gjennom sorgen. Drive restauranten min. Få saker og ting unna.

Det er best å forholde seg nummen. Spesielt når jeg kommer rett fra likhuset.

Så jeg skyver vekk trangen til å gråte, vugger fram og tilbake på føttene noen ganger, som om jeg kan gynge meg selv framover, sette meg i bevegelse.

Inn i min døde søsters tomme leilighet for å hente eiendelene hennes.

Jeg både trenger å gå inn dit og gruer meg til det. Jeg skjærer en hånlig grimase. Erika ville ha frydet seg over å se meg stå på trappa og vri hendene. For pinglete til så mye som å stille seg ansikt til ansikt med etterlatenskapene hennes. Jeg har en mistanke om at hun sitter et eller annet sted og ser på meg med et flir i dette øyeblikket. Hun ville sagt noe sånt som: Du har nettopp identifisert liket mitt. Det tar mer enn tjue minutter å bli en vampyr.

Jeg humrer av min egen morsomhet.

Hun var ikke perfekt – det er faen meg ikke jeg heller – men galgenhumoren hennes fornektet seg aldri.

«OK, Erika, jeg skal gå inn. Jeg skal gå inn», mumler jeg i en spøkefull tone og graver fram reservenøkkelen jeg har oppbevart i to år.

Jeg fikk filt den da jeg hjalp henne med å flytte inn her og har ikke hatt bruk for den før nå. Hovedsakelig fordi jeg trodde det gikk bra med henne. Jeg har alltid visst at avhengighet var en livslang kamp. Jeg trodde bare hun holdt seg på matta.

Jeg trodde feil.

Det knepper i låsen da jeg vrir om nøkkelen, og døra gir etter da jeg trykker håndtaket ned. Jeg tar et dypt innpust og venter for å sjekke om noe lukter sterkt her. Det gjør det ikke.

Fordømmende lille megge.

Jeg hører Erikas hånlige stemme, klart som dagen. På et eller annet vis gir denne imaginære samhandlingen meg en viss trøst. Da vi var ungdommer, ville hun ha drept meg hvis jeg gikk inn på rommet hennes. Det endte alltid med spetakkel hvis jeg lånte klær eller sminke av henne.

Men vi ble alltid venner igjen.

Jeg humrer dystert og rister på hodet. «Ja vel, søs.» Jeg skyver døra helt opp. «Nå er jeg her, og jeg skal ta med meg klærne og smykkene dine. Og denne gangen er det fint lite du kan gjøre med det.»

Milo kommer til å ville ha tingene hennes en dag. Jeg vil at han skal ha minner om henne. Gode minner.

Med den tanken i hodet greier jeg omsider å løfte foten og ta et skritt innover i huset.

Men en dyp, illevarslende stemme bak meg får meg til å bråstanse. «Hva i helvete er det du tror du driver med?»

Hjertet slår fortere da jeg langsomt snur meg bort fra døra. Og så faller blikket mitt på ham.

Rhys.

Husverten. Han som faen meg kastet henne ut uten å blunke. Én forsinket betaling, og han gadd ikke engang kontakte meg. I stedet ga han henne en uke på å komme seg ut.

I et vilt forsøk på å hjelpe henne å skaffe seg tak over hodet ilte jeg til og hentet Milo, sånn at hun kunne konsentrere seg om å lete etter nye steder i området. Men i stedet gikk det helt skeis.

Det var ikke den første gangen hun slet med å skaffe seg et sted å bo. Da foreldrene våre kastet henne ut, gikk hun rett på kjøret og havnet på sykehuset, mer død enn levende. Og det har vært en greie som har destabilisert henne siden. Den verste gangen var før hun fikk Milo – hun gikk fullstendig på trynet da hun ble kastet ut av dem hun delte leilighet med.

I tre søvnløse døgn lette jeg desperat etter henne i Rose Hill. På sykehuset. På den lokale politistasjonen. På det lokale hospitset. Under brua som fører ut av byen. På den ene campingplassen ved elva som foreldrene våre alltid sa vi skulle holde oss unna. En gang, da jeg fant henne som en skitten og nedkjørt bylt i en bakgate, lovet jeg meg selv at jeg aldri skulle la henne havne der igjen.

Det er et bilde jeg aldri har greid å slette fra minnet.

Men denne gangen fant jeg henne ikke i det hele tatt. Det var det noen andre som gjorde. Hun lå i underetasjen i huset til noen som ikke engang visste hvem hun var. Det ble nevnt noe om at hun kom dit med en mann som ingen var i stand til å identifisere. Hvordan hun endte opp på festen deres, kommer alltid til å være en gåte for meg.

Det som ikke er noen gåte for meg, er at det var han som satte henne i den situasjonen. Rhys var den som fikk den skjøre likevekten hennes til å tippe over, siden han kastet henne ut. Det virker som om hun ikke engang hadde giddet å prøve å finne et nytt sted å bo. Hun hadde gitt opp. Gitt etter. Og hvis han hadde holdt løftet sitt og fortalt meg at hun strevde, ville hun kanskje fortsatt ha vært blant oss.

Trangen til å gråte forsvinner på et øyeblikk. I stedet blir jeg overveldet av lyst til å rase mot den digre mannen som står på plenen foran huset og glor stygt på meg.

Hadde det ikke vært for at Milo trenger meg, ville jeg ha drept denne forvokste jævelen med bare nevene og gladelig gått i fengsel for det, overbevist om at jeg hadde oppfylt det som var hensikten med livet mitt.

Inntil videre nøyer jeg meg med å bite tennene sammen og glo tilbake mens jeg freser fram et minimum av ord. «Jeg blir ikke lenge.» Jeg har tre dager på meg til å pakke sammen alle eiendelene til storesøsteren min, og så trenger jeg aldri sette mine bein i denne gudsforlatte byen igjen.

Mannen bøyer hodet, og en mørk hårlokk faller ned i panna hans. Den er for lang, og han har brukt for mye produkt i et forsøk på å få den til å ligge bakover, sånn at den ser nesten våt ut. Jeg fokuserer på hvor ufyselig den hårlokken er, for å unngå å se på resten av ham.

De utrolig brede skuldrene, den voldsomme høyden, de farlig mørke øynene, de svarte tatoveringene som snor seg over underarmen hans, heldekkende fra håndleddet og helt opp til der hvor T-skjorteermet begynner. Det får en til å lure på hvordan de fortsetter.

Ja, alt ved denne mannen oser av sex.

Jeg visste fra før at han var fysisk tiltrekkende. Men nå vet jeg også at han er indirekte ansvarlig for Erikas overdose. Og det hater jeg ham for.

«Du kan ikke gå inn dit.» Tonen hans åpner ikke for diskusjon.

«Jeg har juridisk rett til å gå inn.»

Han legger armene i kors, og bicepsene er så digre at det nesten ser ubehagelig ut. «Navnet ditt står ikke på leiekontrakten, og jeg har aldri gitt deg nøkkel. Jeg tror ikke Erika har gjort det heller.» En sene pulserer i kjeven hans, og forakten i blikket forsterker sinnet mitt.

«Du tror ikke at Erika har gjort det?» Jeg gjentar ordene og må nesten le. «Du er ikke rent lite frekk som tror du kan uttale deg på hennes vegne.»

«Sier dama som nettopp sa at hun skulle gå inn og stjele smykker. Vi vet begge at hun ikke vil ha deg der inne.»

Jeg får hakeslepp. Hvordan våger han å late som om han vet hvordan forholdet var mellom søsteren min og meg. «Kødder du, eller hva?»

Han ranker seg, som en vaktpost utenfor et slott. Det gjør meg rasende. Hvor var denne respekten for avtaler da han sparket henne ut uten å bry seg en døyt om lillefingerløftet vårt?

Det var muligens en barnslig avtale, men den betydde noe for meg.

Drittsekkens ansiktsuttrykk røper ingenting. Stemmen er helt behersket. «Jeg kødder ikke. Hvis du vil gå inn i boligen, må du ha tillatelse fra Erika.»

Jeg utstøter et høylytt, vantro latterbrøl og rister på hodet. «Ja vel, siden du er eksperten på Erika nå, venter jeg bare her mens du drar ned på likhuset og innhenter den tillatelsen.»

Den digre mannen farer sammen, som om jeg har slått ham, men så tar han et ustøtt skritt framover og ser granskende på meg. «Hva sa du?»

«Søsteren min er død.»

Herregud, det skjærer meg i hjertet å si det høyt. Stemmen brister, men jeg kjemper meg videre.

«Den følelsesmessige båndbredden min er brukt opp, og jeg har overhodet ikke noe ønske om å snakke med deg. Men jeg er nærmeste pårørende, så hvis du vil ringe politiet og få meg fjernet fra eiendommen» – jeg gjør en dramatisk, feiende gest over gressplenen, som for å ønske en tilskuerskare velkommen til en forestilling – «så vær så god.»

Med det snur jeg på hælen og strener inn i huset. Jeg skal til å smelle døra i fleisen på ham, da han plutselig er der, trenger seg innpå og ruver over meg. Den ene digre hånden tar tak i døra og hindrer den i å treffe ham i ansiktet.

Jeg kjenner varmen fra kroppen hans, merker det truende i holdningen og kjenner duften av kanel fra hårproduktet hans.

«Og Milo?» Stemmen er rusten, og jeg kan banne på at den røffe tonen rommer en trussel. Og det synes jeg faen ikke noe om.

Men jeg oppfatter også bekymringen hans for den lille gutten, for den kjenner jeg også på. Intenst.

Jeg møter blikket hans uten å blunke, både forvirret og opprørt over fortvilelsen hans.

Det jeg ser i de mørke irisene, er et apokalyptisk uvær. Ild og svovel. Og jeg er sikker på at mine egne ikke er noe bedre. Jeg gjør ingenting for å skjule hatet da blikket hans saumfarer ansiktet mitt. Jeg vil vise ham at jeg ikke kommer til å vike en tomme, uansett hvor mye han tramper rundt som om han er mannen i huset eller hva faen denne revirmarkeringen handler om.

Jeg bestemmer meg for å gi ham minst mulig informasjon, men nok til å få ham til å forsvinne. «Milo er trygg og har det bra.»

Et glimt av lettelse glir over mannens ansikt mens han gjør gradvis retrett.

Et svakt øyeblikk.

Et perfekt øyeblikk for meg å slå til på.

«Det lover jeg med lillefingeren som innsats», tilføyer jeg kynisk.

Og så smeller jeg døra i fleisen på ham.

Tabitha

Jeg våkner av at noe rører ved foten min, men er for omtåket til å bry meg noe særlig om det. Med et grynt ruller jeg meg over på siden. Senga er uvanlig hard, men jeg er mer bekymret for hvordan det velter seg i magen da jeg beveger meg.

Et dypt «Hei» siver inn ovenfra idet bevisstheten finner noe som begynner å ligne fotfeste. Langsomt begynner jeg å skjønne hva som skjer.

Pakkingen av eiendelene til søsteren min.

Whisky.

Funnet av bilder av oss to sammen da vi var små.

Mer whisky.

Funnet av AA-myntene hennes. Nykter i to år.

Mye mer whisky.

Rent matematisk må kroppen min bestå av minst ti prosent whisky nå. De øvrige nitti prosentene er selvforakt.

Den blir enda verre da jeg tar mot til meg, åpner øynene og ser at den uflidde neandertaleren står og glor på meg. De mørke, rette brynene bare forsterker det bistre uttrykket i steinansiktet.

Et blikk til siden forteller meg at jeg ikke ligger i noen seng i det hele tatt. Jeg ligger rett ut på ryggen på gulvteppet i stua, omgitt av halvfulle pappesker. Jeg hadde klart meg gjennom den første dagen med pakking. Dag to tok fullstendig rotta på meg.

Jeg legger armen over ansiktet, som om det skal få ham til å slutte å stirre på meg. «Hva i helvete gjør du her?»

«Vi må prate sammen.»

«Ikke tale om.» Fylleånden min blir kastet tilbake fra albuekroken og gir meg trang til å spy utover hele gulvet.

Dette er ikke mitt stolteste øyeblikk.

«Du kan gå nå. Takk. Ha det», legger jeg til, for Rhys har ikke rørt seg, og jeg tror han kanskje er for stor og dum til å fatte at han blir vist bort.

«Nei.»

Over kanten av armen ser jeg ham ta to lange skritt og slenge seg ned på sofaen som om han eide stedet.

OK. Han eier faktisk stedet. Men han – jeg vet ikke. Han virker bare litt for hjemmevant her. Kommer valsende inn. Slenger seg ned på sofaen til søsteren min. Vekker meg.

Det får meg til å tro at han har tilbrakt tid her. Med henne. Hun snakket om ham som om hun tilba marken han gikk på, så det forundrer meg ikke. Og det gjør også sviket hans ved å kaste henne ut enda mye verre.

Smerten iler gjennom hodet da jeg reiser meg, men jeg lar meg ikke merke med den. Jeg nekter å vise meg svak overfor ham. Hvis jeg kan holde stillingen i et kjøkken fullt av egoer på mesterkokknivå, kan jeg holde den overfor denne drittsekken her.

Jeg puster dypt og rolig, snur ryggen til ham og går mot kjøkkenet, der den hersens whiskyflaska står – og håner meg. Jeg fyller et glass med vann og tvinger hendene til ikke å skjelve, for jeg merker at Rhys følger meg med blikket. Analyserer meg.

Jeg kan si til meg selv så mye jeg bare vil at han er stor og dum, men det er nok å se ham i øynene et par sekunder for å oppdage intelligensen der inne.

«Heftig kveld?»

Jeg snøfter og stirrer ned i vannglasset. Jeg vet at jeg trenger det, men jeg vet også at det er store sjanser for at det kommer rett opp igjen.

«Jeg holder på å pakke sammen eiendelene til den døde søsteren min. Skal det liksom være enkelt og greit? Hvis jeg ønsket din mening om hvordan jeg bør takle det, hadde jeg spurt.»

Jeg løfter glasset forsiktig til munnen og tar en liten slurk før jeg snur meg mot ham. De tunge skuldrene er bøyd forover, han hviler albuene på knærne og holder noen hvite papirark mellom de massive fingrene.

Jeg skyter fram hofta og stirrer sint på ham. «Var det med å gå forvirrende for deg?»

«Det var klart som glass. Jeg bryr meg bare ikke.»

«Utleiere må gi tjuefire timers varsel før de går inn i utleieobjektet. Jeg sjekket nettsiden til leieportalen.»

Det rykker i kjeven hans. «Du er ikke leietakeren min.»

Jeg skjærer tenner. «Drit og dra. Jeg har det jævlig nok fra før. Jeg trenger ikke at du kommer og plager meg med ditt nærvær. Jeg synes faktisk du er rimelig frekk som tør å vise deg for meg i det hele tatt. Jeg skal gjøre meg ferdig og dra herfra før det blir mørkt. Du får huset ditt tilbake. Gå nå.»

«Så jeg er frekk? Det er jammen du den rette til å si. Har ikke besøkt henne på to år, og så bryr du deg nå?»

Jeg krymper meg med det samme det er sagt. Han trenger ikke si et ord til for at jeg skal kunne lese mellom linjene. Skjønne hva han mener. Klandre meg selv.

Tanken på at Erika kanskje kunne ha vært i live hvis jeg hadde vært en mer tilstedeværende søster, har plaget meg de siste dagene. Hun sa alltid at Rhys satte pris på å få være i fred, og ba meg la være å komme hit, og det hadde jeg respektert. Jeg prøvde å ikke snoke, og jeg ville så fryktelig gjerne at hun skulle føle at hun hadde et snev av kontroll over livet sitt.

Men vi traff hverandre ofte likevel. Hun kom til Rose Hill og besøkte meg, selv om foreldrene våre ikke ville ha noe med henne å gjøre. Jeg passet ofte Milo og ordnet arbeidstidene mine på bistroen sånn at jeg kunne være et par ekstra hender for henne, så hun ikke trengte å være helt alene med ansvaret for en smårolling. Den fem timer lange kjøreturen var ingen hindring.

De sier at det krever en landsby, og Erika hadde ingen selv om hun kunne ha trengt det. Så jeg ble landsbyen hennes, gjorde så mye jeg kunne. Jeg ble like glad i den ungen som jeg ville ha vært om han var min egen.

Foreldrene mine sier stadig at jeg gjorde altfor mye for henne – men tanken på om jeg kunne ha gjort mer, kommer til å forfølge meg til evig tid.

De siste gangene hun ba meg om å passe Milo, ble jeg mer irritert enn ellers. Hun ba meg også stadig oftere om hjelp med andre ting.

Jeg var sliten. Overarbeidet, overveldet og blakk. Jeg begynte å føle meg utnyttet, og jeg begynte å stille henne mange spørsmål om hvorfor hun trengte meg så ofte. Jeg tror jeg hadde en fornemmelse av at noe var galt, men jeg hadde ikke fulgt det særlig grundig opp.

Det svir i øynene, og jeg hater meg selv for det. «Kom deg ut.»

Rhys har skamvett til å senke blikket, men jeg følger synslinja hans og ser senene i hendene spenne seg mens han fikler med papirarkene han holder i dem. «Jeg kan ikke. Jeg er nødt til å gi deg disse. Og jeg trenger å få vite hvor Milo er.»

Jeg reiser bust, vet at jeg kommer til å beskytte Milo koste hva det koste vil. «Du trenger ikke vite en dritt –»

«Dette er en kopi av Erikas testamente.»

Nå himler jeg med øynene. Jeg elsker søsteren min, men tanken på at hun skal ha et testamente, er helt absurd. Hver gang jeg brakte det på bane for henne, sa hun bare at hun ikke hadde planer om å dø. Man kan si mye om Erika, men noen planlegger var hun ikke. «Pisspreik.»

For et skrudd utspill. Jeg tar en ny slurk vann og rister på hodet idet jeg setter fra meg glasset på benken.

Sekundene tikker inn i en trykkende stillhet, og Rhys sier ingenting.

Jo mindre han sier, desto mer engstelig blir jeg.

Kvalmen veller opp i meg, men jeg har en følelse av at den ikke skyldes vannet. Den skyldes hva enn det er som straks skal komme ut av munnen hans.

«Jeg er Milos verge. Det står her, svart på hvitt. Signert.»

Han holder fram papirene, som om de beviser noe. Som om han har krav på noe som angår nevøen min. Som jeg har hjulpet til med å oppfostre i tre år.

Det er en ondskapsfull spøk. Det må det være. Denne fyren leker med meg. Det må han gjøre.

Jeg fnyser foraktelig. «Dra til helvete.»

Rhys ser like uforstyrrelig ut. Han bare stirrer på meg, og den kjølige, uanfektede holdningen gjør bare vondt verre. Jeg stormer gjennom rommet i den krøllete T-skjorta og de ikke helt rene tightsene og stiller meg rett foran ham.

I et rasende og ikke særlig voksent øyeblikk sparker jeg den sokkekledde foten mot hans nakne, sånn som han gjorde for å vekke meg.

Men hardere.

Han rykker ikke til. Han bare legger hodet bakover og møter øynene mine med sine egne mørke. Blikket er utfordrende. Hardt som stein.

«Hør her, ditt rasshøl. Dette er en jævla syk spøk. Synes du dette er morsomt? Jeg er sønderknust. Jeg har nettopp mistet storesøsteren min, og så kommer du valsende inn for å leke arveleker med meg?» Jeg river papirene ut av hånden hans. Det eneste som høres i rommet, bortsett fra den tunge pusten min, er lyden av arkene som blir krøllet sammen.

«Men er du virkelig sønderknust? Virker som litt av en helomvending.»

Et smertestønn unnslipper meg. Lyden minner om den man ville utstøte etter å ha falt ned fra et tre som barn. All lufta slått ut av lungene idet kroppen dunker mot den harde bakken.

Ordene hans har omtrent samme virkning.

«Du kjenner henne ikke engang.»

«Jo, faktisk gjør jeg det.» Blikket hans er intenst, søker en reaksjon i mine. Som om han håper å såre meg.

Da begynner det å demre for meg. «Var dere – var dere sammen? Det fortalte hun aldri.» Så kommer raseriet, vissheten om at han kastet henne ut. «Du knulla henne, og så rævkjørte du henne?»

Han får en nyve i panna og virker støtt. «Vi var ikke …»

«Du kjenner ikke meg.» Jeg avbryter ham, for rasende til å høre et ord til fra den velformede munnen hans. Tanken på at jeg en gang syntes han var tiltalende, gjør meg enda kvalmere. «Du kjenner meg ikke i det hele tatt. Du har åpenbart ingen anelse om hvor nær Erika og jeg sto hverandre. Eller hva jeg har gjort for å beskytte søsteren min. Forholdene jeg har gått ut av for å ta hennes parti. Gjelden jeg har satt meg i for å skaffe henne behandling. Søvnen jeg har mistet for å ta meg av den lille gutten, så hun skulle få litt avlastning.»

Jeg rister fra topp til tå da jeg griper papirarkene og hiver dem gjennom rommet. De flagrer og spres utover, men Rhys og jeg bare stirrer på hverandre. «Jeg elsker søsteren min, og å måtte stå her og høre på at du insinuerer noe annet, er ærlig talt nesten verre enn smerten ved at hun er død. Særlig når det er din skyld. Hun ville ikke ha vært ute på gata og sprukket sånn hvis ikke du hadde kastet henne ut.»

«Jeg …»

«Nei. Hold kjeft. Og den lille gutten? Han er min. Han er alt jeg har igjen etter henne. Så du kan ta med deg det drittdokumentet ditt og dra til helvete. Kom deg ut. Jeg vil aldri se deg igjen.»

Senen i kjeven til Rhys strammer seg, som om jeg har gjort ham forbanna ved å si sannheten. Og da han reiser seg, trekker jeg meg ikke unna, selv om maktbalansen er dramatisk endret. Det er vanskelig å se imponerende ut når du knapt når mannen til brystbeinet.

Spesielt når han utstråler den typen rå kraft som denne gjør.

Men det blåser jeg i. Jeg holder stand – korslagte armer, smale øyne og utspilte nesebor.

Han vil gå utenom meg, men er for bred til å unngå enhver kontakt. Overarmen hans streifer skulderen min, og jeg får frysninger nedover ryggraden. Jeg sier til meg selv at reaksjonen skyldes avsmak. For å være tiltrukket av ham ville være det ultimate svik.

Han traver stivt av sted med løftet hode, og jeg lar blikket vandre over kroppen hans. Den muskuløse skikkelsen viser null tegn til skyldfølelse da han stikker føttene inn i et par enkle, svarte joggesko.

«Du må fortsatt lese de papirene, Tabitha», slenger han over skulderen idet han går.

Med det samme døra klikker igjen, kaster jeg meg over papirene og synker ned på gulvet med dem. Jeg samler dem, og blikket farer over linjene. Blått blekk, nøyaktig formet som signaturen til søsteren min, flyter over en enkel, men endelig, svart linje. Jeg stryker fingertuppene over signaturen, nyter kontakten. Å vite at hun har berørt det som jeg berører nå.

Men så synker realiteten i dette dokumentet inn.

Det får meg til å styrte ut på badet og kaste meg over toalettskåla mens magen vrenger seg.

Og det skyldes ikke whiskyen.

Det skyldes at testamentet ser fryktelig autentisk ut.

